ༀ་བདེ་ལེགས་སུ་གྱུར་ཅིགདཔལ་ལྡན་རྒྱ་ཆེན་ཚོགས་གཉིས་གསེར་གྱི་རྡུལ་བརྩེགས་མཚར་སྡུག་ལྷུན་པོ་མཐའ་ཡས་ཡོན་ཏན་ཉི་འབུམ་འོད་ཀྱིས་འཁྱུད།།བདུད་སྡེའི་མཚོན་གྱིས་ནམ་ཡང་མི་ཕིག་བླ་གོས་ཐུན་མཚམས་རྩེ་་དགའ་ལ་འགྲོགས་མེས་པོའི་དཔལ་ཡང་མོག་པོར་བགྱིད།།རྟེན་འབྲེལ་ཟབ་མོའི་གཏམ་གྱི་འོད་ཞགས་རིང་པོར་རྐྱོང་བས་ལོག་སྨྲ་ཀུན་དང་སྲིད་ཞིའི་རྒུད་མུན་ལྷན་ཅིག་གཞོམ།།སྲིད་གསུམ་དྲེགས་ལྡན་རལ་རྩེར་ཞབས་སེན་དངར་བའི་ཐུབ་དབང་གང་དེས་དེང་འདིར་དགེ་ལེགས་འཛུམ་རླབས་འཁྱིལ་བར་མཛོད།།གང་གི་མཁྱེན་པའི་ཕ་མཐའ་ཀུན་གཟིགས་ཚད་མའི་སྲང་ལ་བཏེགས་ཀྱང་མཐའ་ཡས་བསྐལ་པར་གཞལ་དུ་མ་སྤྱོད་པས།།རྒྱལ་བ་ཀུན་བགྲོས་རང་གི་རྗེ་བོར་བཀུར་ཀྱང་འགྲོ་སླད་རྒྱལ་སྲས་ཚུལ་གྱིས་རྣམ་རོལ་མཁྱེན་པའི་གཏེར་ཆེན་དང་།།གང་གི་མཚན་ཙམ་དྲན་པའི་སྙིང་ལ་སྐད་ཅིག་ཉིད་དུ་རབ་དཀར་ངང་མོ་འོ་མའི་རྒྱ་མཚོར་ཆས་པ་བཞིན།།ཐུགས་རྗེའི་འོད་དཀར་འགྱེད་པས་དགེ་ལེགས་སྤོབས་པ་མཆོག་རྩོལ་སྒྲ་དབྱངས་ལྷ་མོས་འགྲོ་ཀུན་རང་གི་ཟླར་བསྐྲུན་ཅིག།གཞན་ཆེད་འཁོར་བའི་འབྲོག་དགོན་པད་ཚལ་ལྟར་དགོངས་རང་དོན་ཞི་བདེའི་དབྱིངས་ཀྱང་མི་སྤྱོད་རྒྱལ་སྲས་སེམས་དཔའི་ཚོགས།།ཐུབ་བསྟན་མི་ནུབ་འཛིན་སྤེལ་གཏད་རབས་བདུན་དང་ཤིང་རྟ་ཆེ་གཉིས་འཕགས་བོད་པཎ་གྲུབ་རྣམ་དག་གསེར་རིའི་ཕྲེང་།།དཔལ་ལྡན་ཐུབ་པ་ཀུན་གྱི་ཡོན་ཏན་མཛེས་སྡུག་གཅིག་བསྡུས་འཇམ་དཔལ་སྙིང་པོ་སྲས་བཅས་དབྱིག་ལྡན་དཔལ་ཡོན་ཆེ།།རྣམ་མང་དྲིན་གྱིས་རབ་ལྕི་དངོས་བརྒྱུད་ཡོངས་འཛིན་མཐའ་དག་འདིར་ནི་འགྲོ་འདིའི་གདུང་སེལ་དགེ་ལེགས་བྱེ་བའི་ཆར་རྒྱུན་ཕོབས།།བརྟན་པའི་འཁོར་ལོས་སྲིད་ཞིའི་དཔལ་གྱིས་འཇིག་རྟེན་འདི་ཉིད་མཆོག་ཏུ་མཛེས་པར་བསྒྲུབ་པའི་ཆེད།།དཔུང་བཞིའི་སྟོབས་ཀྱི་གོམ་པ་རྒྱལ་ཕྲན་བྱེ་བའི་ཐོར་ཅོག་རྩེ་མོར་འགོད་པས་རྣམ་སྒེག་ཅིང་།།མཆོག་གསུམ་གཙུག་བསྟེན་དགེ་བཅུའི་ལུགས་བཟང་རྩི་བས་སྟོང་རབ་མཛེས་བཀའ་ཁྲིམས་གསེར་གྱི་འཁོར་ལོ་ཆེས།།གླིང་འདིར་དབང་བསྒྱུར་མི་རྗེའི་ཚུལ་འཛིན་གང་གི་ཆབ་སྲིད་བསྔགས་འོས་གཤིས་སུ་བརྟན་གྱུར་ཅིག།སྨྲ་བའི་ཉི་མ་ཐུབ་པའི་དབང་བོ་ཡིས།།སྐྱེ་དགུའི་དོན་གཉིས་བདེ་བླག་བསྒྲུབ་པའི་སླད།།བཀའ་སྩལ་ཟབ་རྒྱས་ཆོས་ཕུང་དགོངས་འགྲེལ་བཅས།།ལྷར་བཅས་འགྲོ་བའི་མཆོད་གནས་དམ་པ་རུ།།ཇི་སྲིད་ཀུན་གསལ་མཛེས་མའི་ལང་ཚོ་ཡིས།།རང་གི་རང་བཞིན་མ་དོར་དེ་སྲིད་དུ།།དྲི་མས་མ་བསླད་གནས་དང་འཕེལ་བ་ཡིས།།ཕུན་ཚོགས་སྲིད་ཞིའི་འདོད་པ་འཇོ་བའི་ཆེད།།གསུང་རབ་ཀུན་ལ་མཁོ་བའི་མིང་ཚིག་དང་།།སོ་སོའི་བརྡ་སྐད་རྣམ་བཞག་མ་ལུས་པོ།།ཆེན་པོ་ཧོར་གྱི་སྐད་དུ་བསྒྱུར་བའི་ཚུལ།།དཔྱད་གསུམ་དག་པས་འདིར་ནི་དགོད་པར་བྱ།།མ་སྦྱངས་རང་འདོད་ཕྱོགས་ཞེན་གཟུ་ལུམས་ཀྱིས།།གང་དྲན་མ་དག་ཐ་སྙད་མང་སྦྱར་བས།ཐུབ་བསྟན་དྲི་མས་སློད་ལ་ཆེས་རིངས་པའི།།བསྒྱུར་བྱེད་གཟུགས་བརྙན་དེ་དག་ངལ་གསོས་ཤིག།ཤྰཀྱའི་རིང་ལུགས་སྙིང་ལ་ལེགས་བཅངས་ནས།།གཞན་ཕན་བསྒྲུབ་ལ་བརྩོན་པའི་ཤེས་རབ་ལྡན།།ཕྱོགས་ལྷུང་འཁྱོགས་པོའི་སྤྱོད་ཚུལ་རིང་དོར་བ།།དེ་དག་དགའ་བའི་འཛུམ་ནི་ད་སྟོན་ཅིག།